Töluverðar breytingar verða gerðar á tilhögun strandveiða í sumar og aflaheimildir meðal annars auknar um fimmtán hundruð tonn . Svigrúm smábátasjómanna til að ná í aflann verður aukið og pottar fyrir einstök svæði lagðir af . Þess í stað verður einn heildarpottur fyrir öll svæðin . Það er smátt og smátt að skýrast hvaða mál verða samþykkt á vorþingi . En ljóst er að stjórnarflokkarnir ná aðeins að leggja fram hluta þeirra mála sem stefnt var að fyrir sumarið . Nú er hálfur mánuður þar til tveggja vikna hlé verður gert á störfum Alþingis vegna komandi sveitarstjórnarkosninga . Mál eru þegar farin að koma út úr nefndum . þannig voru þrettán frumvörp og þingsályktanir ýmist til annarrar eða síðari umræðu á dagskrá Alþingis í dag . Eitt þessara mála er frumvarp um töluverðar breytingar á lögum um strandveiðar . En samkvæmt gildandi lögum hefur aflaheimildum verið skipt í potta á einstök veiðisvæði í kringum um landið . Lilja Rafney Magnúsdóttir þingmaður Vinstri grænna og formaður atvinnumálanefndar segir sjómenn síðan hafa verið í kappi við hver annan og veðrið við að hala aflanum inn sem skjótast í hverjum mánuði . „ Við ætlum í sumar að gera tilraun með tólf daga í mánuði fyrir hvern bát . Og hafa þannig aukinn sveigjanleika og tryggja frekara öryggi . Menn geta valið sér þann dag sem bestur er til róðra , “ segir Lilja Rafney . Verulega verði bætt við veiðiheimildir með ónýttum heimildum innan 5,3 prósenta af heildarveiðiheimildum á fiskveiðiárinu . En ráðherra geti stöðvað veiðarnar ef aflinn næst áður en veiðitímabilinu lýkur . „ En ráðherra hefur líka heimild samkvæmt reglugerð til að bæta ónýttum heimildum inn í kerfið þegar líður á sumarið ef þörf verður á , “ segir Lilja Rafney . Hins vegar sé ólíklegt að til þess þurfi að koma enda verði heimildir auknar í 11.200 tonn eða um tæplega fimmtán hundruð tonn . Þá verður ufsinn settur í sviga og ekki talinn með eins og áður var gert . Svæðaskiptingu veiðanna verður haldið og menn verða að skrá sig á tiltekin svæði þótt nú verði um að ræða heildarkvóta fyrir öll svæðin . „ Og síðan fer það eftir því hvernig gæftir verða og hvernig gengur að veiða hjá hverjum og einum sem skráir sig inn í strandveiðar hve hratt gengur á þann pott , “ segir Lilja Rafney Magnúsdóttir .